text: [VÍDEO] La UE Marca de L'Ham venç als penals
  18-06-2017 10:52 per Sergi Vargas Carrasco Etiquetes: Noticia, Copa Catalunya Amateur, UE Marca de L'Ham, CF Folgueroles
  Celebració final per la classificació històrica del Marca // Sergi Vargas Carrasco
  La UE Marca de L'Ham ha posat la cirereta del pastís a la seva gran temporada classificant-se per a les semifinals de la Copa Catalunya Amateur, eliminant un dels darrers finalistes de la competició, el CF Folgueroles. El duel, no exempt de polèmica per l'actuació arbitral, s'ha decidit als penals després que el temps reglamentari ha finalitzat amb un empat a un gol.
  L'eliminatòria de Quarts de final no podia començar millor per als osonencs, que s'avançaven al primer minut gràcies a un golàs de tir directe de Marc Mercader. El davanter folguerolenc ajustava la pilota al pal esquerre de Sergio i posava per davant els visitants en un temps rècord.
  Durant la primera meitat, els nois de Ricard Farrés i Jordi Marguí han controlat la situació, amb un major domini de la pilota però sense poder traduir la possessió en un segon gol. Les escomeses figuerenques han estat comptades i les dues arribades més clares han acabat sense cap conseqüència.
  A la represa, el Marca de L'Ham ha fet un pas endavant per intentar igualar l'eliminatòria. Els folguerolencs han jugat més minuts al seu rectangle de joc però el domini local no ha servit per generar ocasions molt destacades. Al minut 75, un penal molt polèmic ha servit perquè els figuerencs igualessin el marcador des dels onze metres mitjançant Casanova.
  A la darrera acció del temps reglamentari, el col·legiat ha assenyalat un altre penal molt protestat, ara a l'àrea del Marca de L'Ham, que ha fet explotar d'indignació els jugadors altempordanesos. Enric Casanovas ha agafat la responsabilitat d'executar el tir fatídic però el porter Sergio ha endevinat la trajectòria de la pilota i ha evitat la classificació directa dels osonencs.
  La definitiva tanda de penals s'ha convertit en un calvari per als folguerolencs, que només han pogut marcar el primer llançament, obra precisament de Casanovas. Sergio ha aturat la pena màxima als peus de Sergi Puig i Roger Pallàs ha xutat al pal el seu tir des dels onze metres. L'encarregat de marcar el gol definitiu de la victòria figuerenca (4-1 als penals) ha estat el porter Sergio Rodríguez, classificant el seu equip cap a les semifinals de la Copa Catalunya Amateur, ronda en què ja espera el FC Borges Blanques.
  Deliri figuerenc entre els jugadors i els seus aficionats, que han celebrat plegats una classificació històrica a la Copa Catalunya en una temporada per emmarcar del modest club altempordanès. El CF Folgueroles, en canvi, amb un gust amarg pel context de la derrota, no podrà optar a repetir la final del Xevi Ramon de Vilassar de Mar, tot i que aquest resultat no pot amagar un temporada espectacular realitzada per la plantilla del club d'Osona, amb l'ascens somiat a la Segona Catalana.